L'article 5 del Reglament CE 1493/1999, del Consell, de 17 de maig, pel qual s'estableix l'organització comuna del mercat vitivinícola, dóna potestat als estats membres per a la creació de reserves nacionals o regionals de drets de plantació de vinya, amb la finalitat de millorar la gestió del potencial de producció.
El Reglament CE 1227/2000, de la Comissió, de 31 de maig, pel qual es fixen les disposicions d'aplicació del Reglament CE 1493/1999, del Consell, pel que fa al potencial de producció, estableix els requisits de control de les transferències de drets entre les reserves.
El Reial decret 196/2002, de 15 de febrer, pel qual es regula l'establiment de reserves de drets de plantació de vinya, fixa els criteris d'entrada de drets de plantació a la Reserva nacional, així com el procediment per a la tramitació a les diferents reserves regionals.
Sens perjudici de l'aplicabilitat directa del que disposa l'esmentat Reial decret, aquesta Ordre es dicta per crear la Reserva de drets de plantació de vinya de Catalunya i per establir els criteris i el procediment d'aplicació dels aspectes que preveu la disposició legislativa estatal, que tenen una incidència directa i específica en la producció vitícola de Catalunya.
L'article 3 de la Llei 19/1995, de 4 de juliol, de modernització de les explotacions agràries, considera les explotacions agràries familiars i les associatives com a prioritàries per a l'obtenció preferent dels beneficis, els ajuts i qualsevol altra mesura de foment.
L'article 4.b) de la Llei 18/2001, de 31 de desembre, d'orientació agrària, considera com una de les línies d'actuació en la modernització de l'empresa agrària, el foment de l'ocupació i la incorporació a l'activitat agrària de joves amb formació i capacitació professionals suficients, els quals han de tenir prioritat en els processos de distribució de drets i de quotes de producció.
L'Ordre de 28 de gener de 2002, de modificació de l'Ordre de 6 de setembre de 2000, per la qual s'estableixen les normes i els procediments de regulació del potencial de producció vitícola a Catalunya, en la seva disposició addicional preveu que el Departament d'Agricultura, Ramaderia i Pesca estableixi la regulació específica en matèria de reserva de drets de plantació tan aviat com es publiqui la normativa bàsica corresponent.
Valorades les propostes del sector vitícola de Catalunya representat a la Taula Sectorial de la Vinya i el Vi, i en ús de les atribucions que m'han estat conferides,
1.1 L'objecte d'aquesta Ordre és la creació de la Reserva de drets de plantació de vinya de Catalunya amb la finalitat de millorar la gestió del potencial de producció vitícola.
1.2 Als efectes d'aquesta Ordre el reconeixement d'un dret de replantació, darrera l'arrencada comprovada d'una vinya en producció inscrita al Registre de vinyes del Departament d'Agricultura, Ramaderia i Pesca, donarà dret al seu titular a la seva utilització durant un període de vuit campanyes comptat des de la finalització de la campanya en què va tenir lloc l'arrencada, d'acord amb el que estableix l'article 4.5 del Reglament CE 1493/1999, del Consell, de 17 de maig.
Composició i característiques de la Reserva
2.1 La Reserva de drets de plantació de vinya de Catalunya estarà integrada pels drets següents:
a) Els drets de replantació de vinya que hagin finalitzat el seu termini o període de vigència en poder dels titulars, d'acord amb l'article 1.2 d'aquesta Ordre.
b) Els drets de plantació de nova creació que es puguin concedir d'acord amb el que estableix l'article 6.1 del Reglament CE 1493/1999, del Consell, de 17 de maig, pel qual s'estableix l'organització comuna del mercat vitivinícola.
c) Els drets de replantació que els seus titulars cedeixin o venguin amb contrapartida financera a la Reserva.
En aquest cas el titular del dret cedit serà objecte d'un seguiment de tota la seva explotació als efectes de determinar la seva situació de compliment de la normativa sobre potencial de producció vitivinícola.
d) El percentatge corresponent dels drets aportats per a la regularització de superfícies de vinya, quan escaigui, tal com disposa l'article 2.6.b) del Reglament CE 1493/1999.
Del 150% de la superfície en drets que el viticultor cobreixi per regularitzar, quan aquests que s'aporten provenen de fora de l'àmbit territorial de Catalunya, les dues terceres parts es destinaran a compensar la superfície a regularitzar i la part que s'integrarà a la Reserva serà del 50% de l'excés de superfície aportada, i es reintegrarà a la Reserva de la comunitat autònoma d'origen el 50% restant, d'acord amb l'article 2.4 del Reial decret 196/2002, de 15 de febrer, pel qual es regula l'establiment de reserves de drets de plantació de vinya.
e) Els drets de nova plantació i els drets adquirits per transferència que els seus titulars no hagin utilitzat abans que finalitzi la segona campanya següent a la seva concessió.
2.2 La durada dels drets de plantació en la Reserva serà de tres campanyes.
Passat aquest termini, els drets no utilitzats aniran a integrar-se a la Reserva nacional, d'acord amb l'article 1.2.a) del Reial decret 196/2002, de 15 de febrer.
2.3 Les transferències de drets a través de la Reserva tindran en compte els rendiments per zones vitícoles que el Ministeri d'Agricultura, Pesca i Alimentació publicarà cada any.
A aquests efectes serà d'aplicació l'article 4.5 de l'Ordre de 6 de setembre de 2000, per la qual s'estableixen les normes i els procediments de regulació del potencial de producció vitícola a Catalunya.
2.4 La superfície màxima que serà objecte de distribució entre els sol·licitants s'establirà a l'inici de cada campanya mitjançant resolució del director general de Producció Agrària i Innovació Rural.
3.1 Els viticultors que tinguin projectada una plantació de vinya a Catalunya presentaran les sol·licituds de drets de plantació de la Reserva en el període comprès entre el 15 d'octubre i el 15 de novembre de cada campanya.
Les sol·licituds es formalitzaran mitjançant imprès normalitzat que serà facilitat per les delegacions territorials i les oficines comarcals del Departament d'Agricultura, Ramaderia i Pesca i es presentaran a la delegació territorial corresponent a la ubicació de la plantació de vinya.
A la sol·licitud s'adjuntarà compromís del sol·licitant de cultivar directament la vinya objecte d'autorització, per un període mínim de 10 anys, excepte per causes de força major, i compromís de no transferir drets de replantació amb finalitats comercials durant les cinc campanyes següents a l'adjudicació del dret de la Reserva.
3.2 Les sol·licituds de concessió de drets de plantació de la Reserva es resoldran cada campanya d'acord amb les prioritats que es publicaran mitjançant resolució de la Direcció General de Producció Agrària i Innovació Rural, d'entre les que es relacionen a continuació:
a) Sense contrapartida financera, a les persones físiques entre 18 i 39 anys que es van incorporar per primera vegada a l'activitat agrària com a titular d'explotació agrària prioritària a partir de l'1 de gener de 2000, i que no han percebut drets de quotes de nova plantació en repartiments anteriors.
b) Sense contrapartida financera, a les persones físiques entre 18 i 39 anys que pretenguin exercir l'activitat agrària o ho hagin sol·licitat en la darrera convocatòria, condicionats a què en el termini màxim de sis mesos comptat a partir de la data de la sol·licitud de drets d'aquesta Reserva presentin la primera incorporació efectiva com a titular d'explotació agrària prioritària registrada al Departament d'Agricultura, Ramaderia i Pesca.
La resolució de la concessió definitiva del dret estarà condicionada a la resolució d'atorgament de l'ajut a la incorporació.
D'entre aquests seran prioritaris els que s'incorporin a través d'un cessament de l'activitat agrària.
c) Amb contrapartida financera, a les persones jurídiques i a les físiques entre 18 i 39 anys que tinguin l'acreditació de titular d'explotació agrària prioritària registrada al Departament d'Agricultura, Ramaderia i Pesca.
D'entre aquests seran prioritaris els que es trobin dins els cinc anys següents al d'incorporació efectiva i no hagin percebut drets de quotes de nova plantació de repartiments anteriors per a una superfície superior a les tres hectàrees.
d) Amb contrapartida financera, a les persones físiques o jurídiques que tinguin l'acreditació de titular d'explotació agrària prioritària registrada al Departament d'Agricultura, Ramaderia i Pesca i no hagin percebut drets de quotes de nova plantació de repartiments anteriors per a una superfície superior a les tres hectàrees.
e) Amb contrapartida financera, a les persones físiques majors de 39 anys que tinguin la condició d'agricultors a títol principal, professionals de l'agricultura, i que estiguin inscrites al Registre d'explotacions agràries prioritàries.
f) Amb contrapartida financera, a les persones físiques o jurídiques, que tinguin la condició d'agricultors a temps parcial.
g) Amb contrapartida financera, a les persones físiques o jurídiques no incloses als apartats anteriors.
3.3 La condició a la que pertanyin els sol·licitants per acollir-se a l'ordre de prioritats anterior haurà d'acreditar-se amb l'aportació de la documentació que ho justifiqui quan es presenti la sol·licitud.
3.4 En els supòsits c), d), e), f) i g) s'abonarà a la hisenda pública autonòmica la contrapartida financera que s'estableixi, un cop s'hagi autoritzat la plantació, d'acord amb l'article 5.3.b) del Reglament CE 1493/1999, del Consell, de 17 de maig.
En cap cas es donarà l'autorització definitiva dels drets adjudicats fins que el sol·licitant no hagi fet efectiu l'ingrés corresponent.
Igualment s'establirà l'import que s'abonarà als viticultors que desitgin vendre els seus drets a la Reserva autonòmica, segons l'article 2.1.c) d'aquesta Ordre.
3.5 Les parcel·les on s'utilitzin aquests drets procedents de la Reserva, hauran d'estar incloses en zones de vins de qualitat produïts en regió determinada (vqprd).
A aquests efectes caldrà la presentació de l'informe del Consell Regulador.
3.6 Les varietats a utilitzar quan s'exerceixin drets de plantació que procedeixin de la Reserva hauran d'estar incloses dins de la categoria de recomanades o autoritzades pel Reial decret 1472/2000, de 4 d'agost (BOE núm. 187, de 5.8.2000).
3.7 Dins de les prioritats que s'estableixen a l'apartat 3.2, tindran preferència els titulars que sol·licitin drets de menor superfície.
4.1 Els sol·licitants de drets de plantació de la Reserva han de complir les condicions següents:
Tenir tota la seva explotació en situació regular d'acord amb la normativa vigent.
No haver transferit drets de replantació amb finalitats comercials en la campanya en curs ni en les darreres cinc campanyes.
No haver-se beneficiat de la prima d'abandonament del cultiu, segons el Reglament CEE 1442/88, en les darreres deu campanyes.
No disposar de drets de replantació adquirits en cartera.
4.2 La superfície màxima total a què es podrà accedir per viticultor, en campanyes alternes, no podrà excedir de les 6 hectàrees.
En una mateixa campanya la superfície màxima serà de 2 ha per viticultor per a les prioritats c), d), e), f) i g); i de 3 ha per viticultor per a les prioritats a) i b) de l'article 3.2 d'aquesta Ordre.
4.3 Els drets assignats a un productor des de la Reserva no podran ser objecte de transferència per venda o arrendament ni de cessió temporal o abandonament indemnitzat.
No obstant això, podran transferir-se en el cas d'herència i donació, sempre que es tracti de la mateixa explotació que tenia el productor anterior, i amb igual subjecció a la limitació de la seva transferència.
4.4 Els drets assignats a un productor els haurà d'utilitzar abans que finalitzi la segona campanya següent a aquella en la qual el Departament d'Agricultura, Ramaderia i Pesca els va concedir, i per les finalitats preestablertes a la resolució de concessió.
En cas contrari el dret assignat tornarà a integrar-se a la Reserva.
4.5 L'incompliment de qualsevol dels apartats anteriors per part del productor donarà lloc a què l'Administració revoqui l'autorització de concessió dels drets, i es reintegraran a la Reserva.
5.1 La resolució dels expedients de sol·licitud de drets de plantació de la Reserva correspon al director general de Producció Agrària i Innovació Rural.
Contra la resolució es podrà interposar recurs d'alçada davant el conseller d'Agricultura, Ramaderia i Pesca.
5.2 Les sol·licituds de drets de plantació de la Reserva presentades pels viticultors es resoldran en un termini màxim de tres mesos comptat a partir de la data de presentació de la sol·licitud.
Passat aquest termini sense resolució expressa s'entendran concedits els drets de plantació sol·licitats sempre que hi hagi drets per adjudicar a la Reserva.
5.3 La realització de la plantació s'haurà de comunicar a l'oficina comarcal de l'àmbit geogràfic de la plantació dins el termini que estableix l'article 4.4 d'aquesta Ordre.
Per a la campanya 2002-2003 la quota de drets de la Reserva a repartir serà de 200 hectàrees.
Per a la campanya 2002-2003 únicament es tindran en compte les sol·licituds que compleixin les prioritats a) i b) de l'article 3.2 d'aquesta Ordre.
S'autoritza el director general de Producció Agrària i Innovació Rural perquè, en l'exercici de les seves competències, pugui dictar les disposicions que calguin per al desplegament i l'aplicació de les previsions d'aquesta Ordre.